የባሕር ዳር ወጣቶች የኮሮና ቫይረስን ለመከላከል የሚያስችሉ ሥራዎችን እያከናወኑ ነው፡፡
በባሕር ዳር ከተማ አስተዳደር በተለምዶ ሳር መንደር ተብሎ በሚጠራው አካባቢ የሚገኙ ወጣቶች ዛሬ የኮሮና ቫይረስን ለመከላከል የሚያስችሉ የተግባርና የግንዛቤ ሥራዎችን ሲያከናውኑ አርፍደዋል፡፡ ወጣቶቹ ሰዎች በብዛት በሚገኙበት አካባቢ የእጅ መታጠቢያ አዘጋጅተው ለማንኛወም ሰው አገልግሎቱን ሲሰጡ አብመድ ተመልክቷል፡፡ የመገልገያ ቁሶቹንም ሆነ እንደ ሳሙናና አልኮል ያሉ የንጽሕና መጠበቂያዎችን ደግሞ በየግላቸው ገንዘብ በማሰባሰብ እንዳቀረቧቸው ታውቋል፡፡ወጣቶቹ “የሳር መንደር በጎ አድራጎትና ልማት ማኅበር” በሚል ከዚህ ቀደም በርካታ የማኅበራዊ በጎ ፍቃድ አገልግሎት ሲሰጡ እንደቆዩም አስታውቀዋል፡፡ልክ እንደሳር መንደር ወጣቶች ሁሉ ወጣት ባለሀብቱ አቶ ቴዎድሮስ አጥናፉም ማኅበራዊ ኃላፊነቱን ሲወጣ ተመልክተናል፡፡ ቫይረሱን ለመከላከል ያገለግላል የተባለ የአፍና አፍንጫ መሸፈኛ በነፃ ሲያከፋፍል ተመልክተናል፡፡ ወጣቱ ባለሀብት “ሊቦ ጋርመንት” በሚል የጨርቃጨርቅ ፋብሪካ አለው፤ እስካሁን ሁለት ሺህ የአፍና አፍንጫ መሸፈኛ በነፃ እንዳደለም ነግሮናል፡፡ በአጠቃላይ 10 ሺህ ለማሠራጨት ዕቅድ መያዙንም አስታውቋል፡፡ በሽታው መከሰቱ ከተነገረ ጀምሮም ሁለት መለስተኛ የሕዝብ ማመላለሻ ተሽከርካሪዎቹ በከተማዋ በነፃ ሕዝብ እንዲያመላልሱና ተጨናንቆ መሄድ እንዲቀንስ ለማድረግ እየጣረ መሆኑን አስረድቷል፡፡የግሽ ዓባይ ክፍለ ከተማ ሥራ አስፈፃሚ አቶ በሪሁን መንግሥቱ “በሽታውን መከላከል የሚቻለው የሚመለከታቸው ሁሉ እንደሳር መንደር ወጣቶች በተግባር ላይ የተደገፈ ሲሆን ነው” ብለዋል፡፡ ይህ ምሳሌነት ያለው ተግባር በሌሎች አካባቢዎችም መለመድ እንዳለበትም መልእክት አስተላልፈዋል፡፡ ከዚህ በተቃራኒው አጋጣሚውን ተጠቅመው በሸቀጦች ላይ የዋጋ ጭማሪ የሚያደርጉ ግለሰቦችን ለመቆጣጠር ክፈለ ከተማቸው ዝግጁ መሆኑንም አስታውቀዋል፡፡ዘጋቢ፡- ኃይሉ ማሞ